
เลขานุการสภาเทศบาลได้ตรวจสอบจำนวนสมาชิกสภาเทศบาลที่มาประชุมครบองค์ประชุม เรียนคุณสุชาติ เทพโนราประธานสภาเทศบาลตำบลหนองพ้อเป็นประธานที่ประชุมและดำเนินการประชุมตามระเบียบวาระดังนี้
ประธานสภาฯ
กล่าวเปิดการประชุมสภาเทศบาลตำบลหนองพ้อ สมัยสามัญ สมัยที่ 4 ครั้งที่ 1 ประจำปี พ.ศ. 2554 และดำเนินการการประชุมตามระเบียบวาระการประชุม ดังนี้
ระเบียบวาระที่ 1 
เรื่องที่ประธานแจ้งให้ที่ประชุมทราบ

สำหรับวันนี้มีเรื่องที่จะแจ้งให้ทราบจำนวน 3 เรื่อง ด้วยกัน
เรื่องที่ 1 เรื่องรับรองผลการเลือกตั้งสมาชิกสภาเทศบาลตำบลหนองพ้อ เขตที่ 1 (แทนตำแหน่งที่ ว่าง) ซึ่งคณะกรรมการการเลือกตั้งได้รับรองผลการเลือกตั้งเมื่อวันที่ 11 ตุลาคม 2554 ดังนั้นเพื่อให้เป็นไปตามพรบ. ต้องปฏิญาณตามข้าพเจ้า ขอเชิญคุณอุทัย  ศิริรัตน์ ข้าพเจ้านายอุทัย  ศิริรัตน์ ขอปฎิญาณตน ว่า จะปฎิบัติหน้าที่ตามความเห็นของข้าพเจ้าด้วยความบริสุทธิ์ใจเพื่อประโยชน์ส่วนร่วมของปวงชนในเขตเทศบาลตำบลหนองพ้อ ทั้งจะรักษาไว้และปฎิบัติซึ่งรัฐธรรมนูญแห่งราชอาณาจักรไทย ทุกประการ จะซื่อสัตย์สุจริตและปฎิบัติหน้าที่เพื่อประโยชน์ของท้องถิ่น

นั้นคือการปฏิญาณตนของสมาชิกสภาเทศบาลที่ได้รับการเลือกตั้งให้เป็นสมาชิกสภาเทศบาล

เรื่องที่ 2 เรื่องการจัดทำแผนพัฒนาสามปีของปี 2555 – 2557 ฉบับเพิ่มเติมดังนั้นจึงขอแจ้งให้ที่ประชุมทราบและมีผลตั้งแต่วันที่ 19  ตุลาคม 2554

เรื่องที่ 3 เรื่องแผนการดำเนินร่างเทศบัญญัติปีงบประมาณรายจ่ายไว้เป็นที่เรียบร้อย
ระเบียบวาระที่ 2
เรื่องรับรองรายงานการประชุมสภาเทศบาลตำบลหนองพ้อ สมัยสามัญสมัยที่ 3ประจำปี 2554 (ครั้งที่ 1และ 2)
ประธานสภาฯ
ขอเชิญท่านสมาชิกสภาเทศบาลตำบลหนองพ้อทุกท่านได้ตรวจสอบรายงานการประชุมที่ได้จัดส่งแล้วหากท่านใดมีความประสงค์จะขอแก้ไข ก็ขอเชิญครับ
มติที่ประชุม
รับรองรายงานการประชุม
ระเบียบวาระที่ 3
ญัตติอื่นๆ
3.1ญัตติขออนุมัติใช้จ่ายขาดเงินสะสมประจำปีงบประมาณ พ.ศ. 2555 ซึ่งในเนื้อหาสาระมีด้วยกัน 7 โครงการ งบประมาณในการใช้จ่ายขาดครั้งนี้ 2,461,000 บาทครับ ขอเรียนเชิญผู้ยื่นญัตติขออนุมัติใช้จ่ายขาดเงินสะสมคือ นายกเทศบาลตำบลหนองพ้อก็ขอเชิญครับด้วยข้าพเจ้า นายพิทักษ์  พวงมณี ตำแหน่งนายกเทศมนตรีตำบลหนองพ้อ  ขอเสนอญัตติขออนุมัติใช้จ่ายเงินสะสม  ประจำปีงบประมาณ พ.ศ.๒๕๕๕ โดยมีหลักการและเหตุผล  ดังนี้





หลักการ
ขออนุมัติใช้จ่ายเงินสะสมประจำปีงบประมาณ พ.ศ.๒๕๕๕ เป็นจำนวนเงินรวมทั้งสิ้น ๒,๔๖๑,๐๐๐ บาท โดยแยกเป็นค่าใช้จ่ายดังนี้
๑. รายจ่ายประจำ
หมวดค่าตอบแทนใช้สอยและวัสดุ
ค่าใช้สอย
ประเภท รายจ่ายเพื่อให้ได้มาซึ่งบริการ

ตั้งไว้  ๑๐๐,๐๐๐ บาท
เพื่อจ่ายเป็นค่าขยายเขตไฟฟ้าไปติดตั้งที่ประปาเทศบาลตำบลหนองพ้อ หมู่ที่ ๔  ตั้งจ่ายจากเงินสะสมปรากฏในแผนงานเคหะและชุมชน งานไฟฟ้าถนน
๒. รายจ่ายเพื่อการลงทุน
หมวดครุภัณฑ์ที่ดินและสิ่งก่อสร้าง

ตั้งไว้รวม  ๒,๓๖๑,๐๐๐ บาท
ค่าที่ดินและสิ่งก่อสร้าง
๒.๑ ประเภทบ่อน้ำ



ตั้งไว้  ๒๒๑,๐๐๐ บาท
เพื่อจ่ายเป็นค่าจ้างเหมาขุดเจาะบ่อบาดาลหมู่ที่ ๔ โดยขุดเจาบ่อบาดาลขนาด Ø ๖ นิ้ว ลึกไม่น้อยกว่า ๖๐ เมตร พร้อมติดตั้งอุปกรณ์และวางท่อส่งน้ำพีวีซี ขนาด Ø ๒ นิ้ว ชั้น ๑๓.๕ ระยะทาง ๒๕๐ เมตร พร้อมติดตั้งป้ายโครงการ จำนวน ๑ ป้าย รายละเอียดตามแบบแปลนเทศบาลตำบลหนองพ้อ ตั้งจ่ายจากเงินสะสม ปรากฏในแผนงานการพาณิชย์ งานกิจการประปา
๒.๒ ประเภทถนน 



ตั้งไว้รวม ๙๘๔,๐๐๐ บาท แยกเป็น         ๒.๒.๑ โครงการถมดินยกระดับถนน สายเกาะฝ้าย – ไสเลียบ หมู่ที่ ๕ ตั้งไว้ ๒๘๗๐๐๐ บาท
เพื่อจ่ายเป็นค่าจ้างเหมาถมดินยกระดับถนนสายเกาะฝ้าย – ไสเลียบ ขนาดผิวจราจรกว้าง ๓.๕๐ เมตร ยาว ๙๔๐ เมตร หนาเฉลี่ย ๐.๓๐ เมตร พร้อมวางท่อระบายน้ำ คสล.มอก.ชั้น ๓ ขนาด ๐.๓๐ × ๑.๐๐ เมตร จำนวน ๑๐ จุดๆละ ๕ ท่อน และวางท่อขนาด ๐.๖๐ × ๑.๐๐ เมตร จำนวน ๓ จุดๆละ ๖ ท่อน พร้อมติดตั้งป้ายโครงการ จำนวน ๑ ป้าย  รายละเอียดตามแบบแปลนเทศบาลตำบลหนองพ้อ ปรากฏในแผนงานอุตสาหกรรมและการโยธา งานก่อสร้างโครงสร้างพื้นฐาน
๒.๒.๒. โครงการก่อสร้างถนนดินสายหัวโชน – หอประชุม หมู่ที่ ๖ 

ตั้งไว้ ๒๓๗,๐๐๐ บาท 
เพื่อจ่ายเป็นค่าจ้างเหมาก่อสร้างถนนดินสายหัวโชน – หอประชุม ขนาดผิวจราจรกว้าง ๓.๐๐ เมตร ยาว ๖๕๐ เมตร หนาเฉลี่ย ๐.๓๐ เมตร หรือมีพื้นที่ดำเนินการไม่น้อยกว่า ๑,๙๕๐ ตารางเมตร พร้อมวางท่อระบายน้ำ คสล. มอก.ชั้น ๓ ขนาด ๐.๖๐ × ๑.๐๐ เมตร จำนวน ๒ จุดๆละ ๕ ท่อน และวางท่อขนาด ๐.๘๐ × ๑.๐๐ เมตร จำนวน ๕ จุดๆละ ๕ ท่อน พร้อมติดตั้งป้ายโครงการ จำนวน ๑ ป้าย รายละเอียดตามแบบแปลนเทศบาลตำบลหนองพ้อ  ตั้งจ่ายจากเงินสะสม  ปรากฏในแผนงานอุตสาหกรรมและการโยธา งานก่อสร้างโครงสร้างพื้นฐาน
๒.๒.๓. โครงการก่อสร้างถนน คสล. สายสะพานดุ้นเดียว – ใสโพธิ์ หมู่ที่ ๑ ตั้งไว้ ๔๖๐,๐๐๐ บาท        เพื่อจ่ายเป็นค่าจ้างเหมาก่อสร้างถนน คสล. สายสะพานดุ้นเดียว – ใสโพธิ์ ขนาดผิดจราจร กว้าง ๔ เมตร ยาว ๒๐๐ เมตร หนาเฉลี่ย ๐.๑๕ เมตร หรือมีพื้นที่ดำเนินการไม่น้อยกว่า ๘๐๐ ตารางเมตร พร้อมไหล่ทางลูกรังข้างละ ๐.๕๐ เมตร จำนวน ๒ ข้าง และวางท่อระบายน้ำ คสล. มอก. ชั้น ๓ ขนาด ๐.๖๐ × ๑.๐๐ เมตร จำนวน ๒ จุดๆละ ๖ ท่อน พร้อมติดตั้งป้ายโครงการ จำนวน ๑ ป้าย รายละเอียดตามแบบแปลนเทศบาลตำบลหนองพ้อ ตั้งจ่ายจากเงินสะสม ปรากฏในแผนงานอุตสาหกรรมและการโยธา งานก่อสร้างโครงสร้างพื้นฐาน 

๒.๓ ประเภทค่าถมดิน 



ตั้งไว้ ๗๑๔,๐๐๐ บาท 
เพื่อจ่ายเป็นค่าจ้างเหมาถมดินยกระดับคันคลองท่าแนะ หมู่ที่ ๕,๗ และหมู่ที่ ๘ ระยะทาง ๑,๐๐๐ เมตร รายละเอียด  ดังนี้
- จุดที่ ๑ หมู่ที่ ๘ (ช่วงศาลาหมู่บ้านด้านทิศเหนือ) กว้าง ๒.๕๐ เมตร ยาว ๑๖๕ เมตร หนาเฉลี่ย ๐.๓๐ เมตร 
- จุดที่ ๒ หมู่ที่ ๘ (ช่วงศาลาหมู่บ้านด้านทิศใต้) กว้าง ๒.๕๐ เมตร ยาว ๒๓๐ เมตร หนาเฉลี่ย ๐.๔๐ เมตร 
- จุดที่ ๓ หมู่ที่ ๘ (ช่วงใต้ฝายน้ำล้นด้านทิศเหนือจุดที่ ๑ ) กว้าง ๒.๕๐ เมตร ยาว ๗๕  เมตร  หนาเฉลี่ย ๐.๖๐ เมตร 
- จุดที่ ๔ หมู่ที่ ๘ (ช่วงใต้ฝายน้ำล้นด้านทิศเหนือจุดที่ ๒ ) กว้าง ๒.๐๐ เมตร ยาว ๑๘ เมตร หนาเฉลี่ย ๐.๓๐ เมตร 
- จุดที่ ๕ หมู่ที่ ๗ (ช่วงฝายน้ำล้นด้านทิศเหนือ) กว้าง ๒.๕๐ เมตร ยาว ๓๐๐ เมตร หนาเฉลี่ย ๐.๘๐ เมตร 
- จุดที่ ๖ หมู่ที่ ๗ (ช่วงฝายน้ำล้นด้านทิศใต้) กว้าง ๒.๕๐ เมตร ยาว ๒๕๐ เมตร หนาเฉลี่ย ๐.๘๐ เมตร 
- จุดที่ ๗ หมู่ที่ ๗ (ช่วงบนฝายน้ำล้นด้านทิศเหนือ) กว้าง ๓.๐๐ เมตร ยาว ๕๐ เมตร หนาเฉลี่ย ๐.๓๐ เมตร 
- จุดที่ ๘  หมู่ที่ ๕ (ช่วงถนนสามหนองไทร – ใสประดู่ ด้านทิศใต้) กว้าง ๓.๐๐ เมตร ยาว ๓๕๐ เมตร หนาเฉลี่ย ๐.๘๐ เมตร 
- จุดที่ ๙ หมู่ที่ ๕ (ช่วงถนนสายโคกขนุน – บ้านเพิงด้านทิศเหนือ) กว้าง ๔.๐๐ เมตร ยาว ๑๗๐ เมตร หนาเฉลี่ย ๐.๕๐ เมตร 
- จุดที่ ๑๐ หมู่ที่ ๕ (ช่วงถนนสายโคกขนุน – บ้านเพิงด้านทิศใต้) กว้าง ๒.๕๐ เมตร ยาว ๑๘๐ เมตร หนาเฉลี่ย ๐.๖๐ เมตร พร้อมติดตั้งป้ายโครงการ จำนวน ๑ ป้าย รายละเอียดตามแบบแปลนเทศบาลตำบลหนองพ้อ  ตั้งจ่ายจากเงินสะสม  ปรากฏในแผนงานอุตสาหกรรมและการโยธา งานก่อสร้างโครงสร้างพื้นฐาน
๒.๔  ประเภทท่อระบายน้ำ 


ตั้งไว้ ๔๔๒,๐๐๐ บาท 
เพี่อจ่ายเป็นค่าจ้างเหมาวางท่อระบายน้ำถนนควนขนุน – ทุ่งลาน บริเวณหน้าโรงเรียนบ้านโคกวา หมู่ที่ ๔ โดยวางท่อระบายน้ำคสล. มอก. ชั้น ๓ ขนาด Ø ๐.๘๐ × ๑.๐๐ เมตร จำนวน ๑๑๘ เมตร พร้อมบ่อพัก คสล. ขนาด ๑.๐๐ × ๑.๐๐ เมตร จำนวน ๙ บ่อ  พร้อมติดตั้งป้ายโครงการ จำนวน ๑ ป้าย รายละเอียดตามแบบแปลนเทศบาลตำบลหนองพ้อ  ตั้งจ่ายจากเงินสะสม  ปรากฏในแผนงานอุตสาหกรรมและการโยธา งานก่อสร้างโครงสร้างพื้นฐาน
เหตุผล
จากโครงการทั้งหมดที่ได้เสนอเพื่อสภาเทศบาลตำบลหนองพ้อพิจารณาอนุมัติในครั้งนี้ เพื่อแก้ไขปัญหาความเดือดร้อนของประชาชน และเพื่อพัฒนาด้านโครงสร้างพื้นฐานให้สามารถรองรับการขยายตัวของเมืองและเพื่อให้ประชาชนสามารถเดินทางได้อย่างปลอดภัย โดยมีเหตุผลหลักๆ ดังนี้
๑.เพื่อแก้ไขปัญหาความเดือดร้อนด้านน้ำอุปโภคบริโภคของประชาชนในหมู่ที่ ๔ ที่ได้รับความเดือดร้อนจากการไม่มีน้ำใช้มาเป็นเวลานาน ซึ่งทางเทศบาลได้เข้ามาช่วยเหลือบรรเทาความเดือดร้อนโดยการขอสนับสนุนน้ำจากอบจ.ก็สามารถบรรเทาความเดือดร้อนได้ในระยะเวลาหนึ่งเท่านั้น ไม่สามารถแก้ไขปัญหาได้อย่างถาวร เทศบาลจึงมีความจำเป็นต้องแก้ไขปัญหาดังกล่าวให้กับประชาชนในพื้นที่เพื่อให้ประชาชนสามารถดำรงชีวิตประจำวันได้อย่างปกติสุข เสมอเหมือนกับหมู่บ้านอื่นๆ
๒.เพื่อให้ประชาชนเขตเทศบาลตำบลหนองพ้อสามารถเดินทางได้อย่างสะดวกอันเนื่องมาจากการมีถนนที่ดีรวมทั้งเพื่อให้การขนส่งสินค้าทางการเกษตรสามารถเดินทางได้ด้วยความสะดวก ประชาชนมีความปลอดภัยในการเดินทาง เนื่องจากในช่วงที่ผ่านมา ถนนในเขตเทศบาลตำบลหนองพ้อ หลายสายยังเป็นหลุมเป็นบ่อโดยเฉพาะในช่วงฤดูฝน  การเดินทางยากลำบาก เนื่องจากถนนเป็นดินโคลนและในช่วงฤดูแล้งถนนเป็นหลุมเป็นบ่อมีฝุ่นละอองจำนวนมาก และในบางสายสภาพถนนอยู่ในพื้นที่ระดับต่ำ ทำให้เกิดน้ำท่วมขังอยู่บ่อยครั้ง เทศบาลว่ามีความจำเป็นต้องแก้ไขปัญหาดังกล่าว
๑.เพื่อแก้ไขปัญหาน้ำท่วมขังในย่านชุมชนและเพื่อให้สามารถระบายน้ำลงสู่ลำคลองได้อย่างสะดวกลดปัญหาน้ำท่วมขังในพื้นที่
๒.เพื่อให้เป็นไปตามระเบียบกระทรวงมหาดไทยว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ.๒๕๔๗ รวมทั้งแก้ไขเพิ่มเติมทุกฉบับ ข้อ ๘๙ ซึ่งบัญญัติไว้ว่า องค์กรปกครองส่วนท้องถิ่นอาจใช้จ่ายเงินสะสมได้ โดยได้รับอนุมัติจากสภาท้องถิ่นภายใต้เงื่อนไข ดังต่อไปนี้
ให้กระทำได้เฉพาะกิจการซึ่งอยู่ในอำนาจหน้าที่ขององค์กรปกครองส่วนท้องถิ่น ซึ่งเกี่ยวกับด้านบริการชุมชนและสังคมหรือกิจการที่เป็นการเพิ่มพูนรายได้ขององค์กรปกครองส่วนท้องถิ่น หรือกิจการที่จัดทำเพื่อบำบัดความเดือดร้อนของประชาชน ทั้งนี้ต้องเป็นไปตามแผนพัฒนาขององค์กรปกครองส่วนท้องถิ่น หรือตามที่กฎหมายกำหนด
ทั้งนี้ ให้องค์กรปกครองส่วนท้องถิ่นมียอดเงินสะสมคงเหลือเพียงที่จะจ่ายเป็นค่าใช้จ่ายประจำและกรณีฉุกเฉินที่มีสาธารภัยเกิดขึ้นโดยการใช้จ่ายเงินสะสม ให้คำนึงถึงสถานะการคลังและเสถียรภาพในระยะยาว
จึงเรียนมาเพื่อโปรดนำเสนอต่อที่ประชุมสภาเทศบาลตำบลหนองพ้อเพื่อพิจารณาต่อไป
ประธานสภาฯ

เรียนเชิญสมาชิกสภาเทศบาลได้ร่วมอภิปราย ขอเชิญครับ
ธงชัย  เพชรมั่ง
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายธงชัย เพชรมั่ง สท.เขต 1 ครับฝ่ายบริหารได้ใช้จ่ายขาดเงินสะสมประจำปีแต่ ม.2 ยังขาดถนนสายไฟไหม้ ถนนยังเป็นหลุมเป็นบ่อและชาวบ้านยังลำบากในการรับส่งนักเรียนขอฝากฝ่ายบริหารด้วยครับถนนยังลำบากมาก
สุพัฒน์  หนูจีนเส้ง
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายสุพัฒน์  หนูจีนเส้ง สท.เขต 1 ท่านประธานครับขอใช้จ่ายเงินสะสมปีงบประมาณ 2555 เป็นจำนวนเงินทั้งสิ้น 2,461,000 บาท แยกรายละเอียด เป็นรายจ่ายประจำปีค่าขยายเขตไฟฟ้า จำนวน 100,000 บาท รายจ่ายเพื่อการลงทุน หมวดค่าครุภัณฑ์ที่ดินและสิ่งก่อสร้าง จำนวน 2,361,000 บาท แยกเป็นประเภทบ่อน้ำ 221,000 บาท ถนน 984,000 ประเภทถมดิน 714,000 บาท ประเภทท่อระบายน้ำ 442,000 บาท รวมเงินรายจ่ายเพื่อการลงทุน 2,361,000 บาทแต่งบประมาณที่จัดสรรให้เขตเลือกตั้งที่ 1 แค่ 697,000 บาท มีหมู่ที่ 6 ถนนสายหัวโชน - หอประชุมและก่อสร้างถนนคอนกรีตสายสะพานดุ้นเดียว – ใสโพธิ์ เงินที่ เหลือล้านกว่าบาทไม่ทราบหายไปไหน และประชาชนในพื้นที่ หมู่ที่ 2, 3 ไม่มีโครงการใดเลยหากประชาชนสอบถามกระผม จะให้กระผมตอบกับประชาชนว่าอย่างไรผมว่าการจัดสรรเงินงบประมาณน่าจะมีความสมดุลทั้งสองเขตมากกว่านี้ มิใช่จะทุ่มให้เขตใดเขตหนึ่งอย่างนี้และกระผมเป็น สท.เขต 1ก็เป็นบุคคลที่กินเงินเดือนจากเงินภาษีของประชาชนจึงน่าจะรักษาผลประโยชน์ของประชาชนให้มาก ขอบคุณครับ
ปรีชา  ชาญเมธี
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายปรีชา ชาญเมธี สท.เขต 2 ผมขอนำเรียนชี้แจงกรณีเขต 2 มีงบประมาณมากก็เพราะเขตที่ 2 มีความเดือดร้อนจริงเพราะเกิดภาวะน้ำท่วมขังจริงๆเกิดความลำบากของประชาชน กระผมจึงขอให้เพื่อนสมาชิกทุกท่านเห็นใจช่วยยกมือให้กับเขต 2 ด้วย
นายกเทศมนตรีฯ
เรียนประธานสภาฯ สมาชิกสภาทุกท่าน ผมมีความยินดีอย่างยิ่งที่ทุกท่านได้ออกความคิดเห็น คือชาวบ้านเดือดร้อนก็ต้องออกไปช่วยเหลือคือถ้าเขาปล่อยน้ำมาจากคลองท่าแนะมาที่ หมู่ที่ 7, 8 หมู่อื่นก็ต้องเดือดร้อนด้วย ถ้าปล่อยน้ำไปมันก็จะท่วมมากกว่านี้งบประมาณเราก็ต้องเฉลี่ยกันไปแต่ละหมู่บ้านอยู่แล้ว
สมพงศ์  ศรีเงิน
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายสมพงศ์  ศรีเงิน สท.เขต 1 คือตรงนี้เราเป็นจิตอาสาเราช่วยเหลือชาวบ้านงบประมาณมีอยู่เยอะแยะคือห้องทำงานของผมอยู่ที่หมู่ที่ 6 ถนนคอนกรีตยังไม่มีสักสาย ในส่วนตรงนี้เราทำงานที่เดียวกันเลือดสีเดียวกันน่าจะเข้าใจกันดีขอบคุณครับ
ประธานสภาฯ
เชิญสมาชิกท่านใดจะอภิปรายเพิ่มเติมอีกบ้างไหมครับ
ธงชัย  เพชรมั่ง
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายธงชัย  เพชรมั่ง สท.เขต 1 คือผมจะไม่ยกมือให้ก็ไม่ใช่นะครับ แต่ผมก็เห็นใจชาวบ้านทุกวันที่ไปรับส่งเด็กนักเรียนคือเขาพูดทุกวันเลยครับ
พริ้ม  จอนนุ้ย
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายพริ้ม  จอนนุ้ย สท.เขต 1 รับฟังแล้วมันพอใจบ้างไม่พอใจบ้างสำหรับการประชุมมันต้องเป็นกันอย่างนี้จะให้เป็นไปตามนั้นทุกอย่าง จะต้องมียอมกันบ้างไม่ยอมกันบ้างก็เป็นเรื่องธรรมดา ผู้หนึ่งสบายใจอีกผู้หนึ่งไม่สบายใจ ผมเป็นห่วงเงิน 2,461,000 บาท ที่จะมาทำโครงการเร็วนี้ คือต้องเห็นความสำคัญความเดือดร้อนของประชาชนในท้องถิ่นไม่ว่าเขตที่ 1 หรือเขตที่ 2 เราต้องมองให้ไกลว่าที่มีความเดือดร้อน ต้องดูแลแก้ไขกันไป สำหรับการพัฒนาเราต้องดูความเดือดร้อนเป็นเกณฑ์ สิ่งจำเป็นของหมู่ที่ 7,8 และ 4 เรื่องน้ำนั้นเป็นสิ่งสำคัญมากจริงๆ เรื่องของน้ำท่วมนั้นมันก็จำเป็นมากเสียที่งบประมาณมาแบ่งให้เท่ากันให้นึกว่าเรามาอยู่ร่วมกันมันต้องดูสิ่งที่จำเป็นต้องการแก้ไข เราต้องช่วยเหลือกันไม่ใช่ว่าเราต้องดูแลเป็นหมู่ๆ เราต้องทำงานเป็นหมู่คณะต้องทำงานร่วมกัน
อำพล  นิ่มชะนา
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายอำพล  นิ่มชะนา สท.เขต 2 พูดถึงความเดือดร้อนจริงๆแล้วสมาชิกทุกท่านก็เล็งเห็นว่าความลำบากของพี่น้องประชาชนของเขตเทศบาล มันจะมากหรือน้อยมันต้องแก้ไขคือเดือดร้อนตรงไหนเราก็ต้องช่วยกันแก้ไขตรงนั้น ของหมู่ที่ 8 เรื่องน้ำมันก็ท่วมอยู่ทุกปีเขตชะมวงก็ได้ถมดินแล้วก็ตาม ของเราถมแล้วแต่มันยังไม่เพียงพอคือเราได้นบมาหนึ่งตัวมันก็เดือดร้อน เพราะนบตัวนี้มันสำคัญเราต้องช่วยกันแก้ไขปัญหาที่ หมู่ที่ 7 น้ำท่วมบ่อยหมู่อื่นก็เลยท่วมกันไปหมดตรงนี้เราเลยต้องช่วยเหลือกัน
เลขานุการฯ
กราบเรียนประธานสภาฯ กระผมขอขี้แจงเพิ่มเติมเรื่องถนนสายควนบก – ไฟไหม้ เนื่องจากถนนสายดังกล่าวอยู่ในเงื่อนไขของการกำจัดขยะจะต้องดำเนินการเทศบาลจึงไม่สามารถทุ่มงบประมาณไปดำเนินการได้ร่วมทั้งบริษัทจะต้องก่อสร้างภายในปีหน้านี้ตามสัญญาที่ได้ลงนามไปแล้วขอบคุณครับ
นายกเทศมนตรีฯ
เรียนประธานสภาฯ สมาชิกทุกท่าน เราต้องดูแลครอบคลุมทั้ง 9 หมู่บ้าน ประปาหมู่ที่ 4 ก็โอนมาให้กับเทศบาลเขาก็ต้องไปดูขอความกรุณาช่วยกันดูแลกันทั้ง 9 หมู่บ้าน ขอบคุณครับ
ประธานสภาฯ
ขั้นตอนการขอมติ สมาชิกสภาท่านใดอนุมัติใช้จ่ายเงินสะสมประจำปีงบประมาณ พ.ศ.2555 โปรดยกมือ สมาชิกสภาท่านใดไม่อนุมัติใช้จ่ายเงินสะสมประจำปีงบประมาณ พ.ศ.2555 โปรดยกมือ
เลขานุการฯ
ตามที่นายกเทศมนตรีฯได้ขออนุมัติใช้จ่ายเงินสะสมประจำปีงบประมาณ พ.ศ.2555 โปรดยกมือ ที่ประชุมสภาฯได้มีมติ




อนุมัติ     
9
เสียง




ไม่อนุมัติ
2
เสียง




งดออกเสียง
1
เสียงคือประธานสภาฯ
ประธานสภาฯ
เห็นชอบอนุมัติใช้จ่ายเงินสะสมประจำปีงบประมาณ พ.ศ.2555 




อนุมัติ     
9
เสียง




ไม่อนุมัติ
2
เสียง




งดออกเสียง
1
เสียงคือประธานสภาฯ

ญัตติอื่นๆ
ปรีชา  ชาญเมธี
เรียนประธานสภาฯ นายกเทศมนตรีฯ สมาชิกสภาทุกท่าน กระผมนายปรีชา  ชาญเมธี สท.เขต 2 ขอบคุณครับคือกระผมไม่ได้ยื่นญัตติมาผมขออนุญาตนะครับท่านประธานสภาฯ ผมขอพูดเรื่องไฟฟ้า ตอนนี้ครับอยากจะให้ซ่อมแซมไฟฟ้าเพราะตอนนี้ไฟฟ้าดับอยู่ทุกหมู่บ้านผมว่านายกอย่ารอผู้ช่วยไฟฟ้าอยู่เลยครับให้ท่านจ้างเหมาไปเสียเลยครับในการซ่อมแซมไฟฟ้า ช่วงนี้ลำบากมากครับเพราะช่วงนี้เป็นช่วงฤดูฝน ขอบคุณครับ
ปิดประชุมเวลา 11.00 น.

ลงชื่อ
              เลขานุการสภาฯ
       ลงชื่อ
                                      ประธานสภาฯ

                (นายสมหมาย  ทองขาว



         (นายสุชาติ  เทพโนรา) 

(ลงชื่อ)



ประธานกรรมการตรวจรายงานการประชุม

   

  (นายสมพงศ์   ศรีเงิน)

(ลงชื่อ)



กรรมการตรวจรายงานการประชุม


  (นายนิยม  แก้วชูแสง)

(ลงชื่อ)



กรรมการตรวจรายงานการประชุม


(นายสุพัฒน์  หนูจีนเส้ง)

